<classify> MAMLAKA ya Mapato Tanzania TRA imesisitiza wafanyabiashara kutunza taarifa za biashara zao na kutoa taarifa hizo kwa usahihi kwa maofi sa wake zitakapohitajika, kwa ajili ya ukaguzi na ukadiriaji wa kodi.Akizungumza katika semina ya elimu kwa mlipakodi mjini hapa, Kaimu Meneja wa TRA Mkoa wa Singida, Watson Mmasa alisema utunzaji wa taarifa na kumbukumbu unarahisisha ukadiriaji wa kodi na kuondoa usumbufu usio wa lazima kwa walipakodi. Nawasihi wafanyabiashara wa mkoa wa Singida, mtunze taarifa za kibiashara kwa usahihi ili tunapokuja kukukagua tupate taarifa sahihi za kutuwezesha kukukadiria kwa usahihi sawasawa na biashara unayoifanya, lengo letu siyo kukukandamiza bali ni kutenda haki,alisema.Akiwasilisha mada katika semina hiyo, Ofisa Elimu kwa mlipakodi Mkoa wa Singida, Zacharia Gwagilo, alihimiza wafanyabiashara kuwasilisha ritani za kodi kwa wakati kwa mujibu wa tarehe zilizoainishwa kwenye kalenda ya ulipaji kodi. Gwagilo alisema ritani ya kodi ya Ongezeko la Thamani VAT inapaswa kuwasilishwa TRA kabla ya tarehe 20 ya mwezi unaofuata.Ritani za kodi ya mapato wafanyabiashara wanapaswa kuziwasilisha kabla ya Machi 30 kwa walipakodi ambao mwaka wa mapato unaanza Januari mosi hadi Desemba 31. Alisema ritani za kila mwezi ambazo ni kodi ya ajira PAYE na ufundi stadi SDL zinatakiwa kuwasilishwa kabla ya tarehe 7 ya mwezi unaofuata pamoja na kuwasilisha ritani za miezi sita zinazoonesha kiasi cha malipo yote na kodi iliyolipwa katika kipindi hicho. Mwenyekiti wa Jumuiya ya Wafanyabiashara JWT Mkoa wa Singida, Florian Malya alishukuru TRA kwa kuwaletea semina elekezi kwa wanachama wao na kusema kuwa itachangia kuongeza uelewa wa masuala ya kodi, hivyo kufanya wafanyabiashara wengi kulipa kodi kwa hiyari.  <topic>: kitaifa 